《满庭芳 佛手柑》
清代·严绳孙

露质舒金，秋肌敛雪，可宜垂手亭亭。木奴愁绝，低首拜嘉名。

何事汉宫仙掌，轻移去、铅泪双零。浑输与、玉毫光里，一指證无生。

兜罗垂引处，春纤乍接，一样香清。正夜深寒浅，幽梦初醒。

问取散花人去，如花客、屈指谁争。还凭藉、慈云深护，长伴展金经。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。